Departamenti i Drejtësisë mbështet hetimet e FBI-së
FBI ka rihapur procesin hetimor lidhur me serverin personal të emaileve të ish-Sekretares së Shtetit Hillary Clinton
Departamenti i Drejtësisë thotë se po punon me FBI-në për të kryer “në mënyrë sa më të efektshme dhe të shpejtë” hetimet që janë rihapur mbi llogarinë e emaileve të ish-Sekretares së Shtetit Hillary Clinton. Drejtori i FBI-së James Comey informoi të premten Kongresin se hetuesit federalë do të analizojnë një numër emailesh të zonjës Clinton të zbuluara në një kompiuter që i përkiste ish-ligjvënësit Anthony Weiner. Ligjvënësi Weiner, tani i ndarë nga bashkëshortja Huma Abedin, ndihmëse e zonjës Clinton, akuzohet se ka dërguar mesazhe me tone seksuale në adresë të një të miture. Emailet u gjetën në një kompiuter që mund të jetë përdorur nga Weiner dhe e shoqja Abedin. Zoti Comey tha se hetuesit kanë zbuluar emaile që mund të kenë lidhje me hetimet e mëparshme mbi serverin personal të zonjës Clinton kur ishte sekretare shteti. FBI-ja e mbylli përkohësisht hetimin ndaj zonjës Clinton në korrik. Vetë zoti Comey pat thënë se ish-Sekretarja e Shtetit ishte treguar shumë e pakujdesshme në komunikimet me email, por nuk kishte kryer akte penale. Zonja Clinton vuri në pikëpyetje motivet e rihapjes së hetimit kur foli dje në një aktivitet fushate në Ohajo: Kandidati republikan për president, Donald Trump e përshëndeti vendimin e drejtorit të FBI-së, duke e quajtur një akt shumë të guximshëm: Deri tani drejtori i FBI-së nuk ka dhënë hollësi për përmbajtjen e emaileve që u bënë shkak për rihapjen e çështjes kaq pranë zhvillimit të zgjedhjeve presidenciale.